REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/288-17

13. decembar 2017. godine

B e o g r a d

ZAPISNIK 35. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 13. DECEMBRA 2017. GODINE

Sednica je počela u 14,05 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Zoran Krasić, Milorad Mirčić, Milorad Mijatović, Momo Čolaković i Vojislav Vujić.

Sednici su prisustvovali zamenici članovi Odbora: Đorđe Milićević (zamenik Dušana Bajatovića) i Gorica Gajić (zamenik Milana Lapčevića).

Sednici nisu prisustvovali članovi Odbora: Saša Radulović, Goran Ćirić i Zoltan Pek, niti njihovi zamenici.

Sednici je prisustvovala i narodni poslanik Marija Janjušević.

Predsednica Odbora je predložila da se predlog dnevnog reda sednice Odbora dopunisa četvrtom tačkom dnevnog reda: „Utvrđivanje Predloga odluke o prestanku funkcije člana Komisije za hartije od vrednosti“, sa obrazloženjem da je Žarko Milićević, član Komisije za hartije od vrednosti, Narodnoj skupštini podneo 13. novembra 2017. godine ostavku na funkciju člana Komisije za hartije od vrednosti, iz ličnih razloga (primljena pod 11 Broj 118-3474/17).

Na predlog predsednika, Odbor je većinom glasova (11 glasova „za“ i jednim članom odbora koji nije iskoristio svoje pravo da glasa) utvrdio sledeći

D n e v n i r e d:

1. Razgovor sa kandidatima za izbor predsednika Saveta guvernera Narodne banke Srbije i direktora Uprave za nadzor nad finansijskim institucijama;
2. Utvrđivanje Predloga odluke o izboru predsednika Saveta guvernera Narodne banke Srbije;
3. Utvrđivanje Predloga odluke o izboru direktora Uprave za nadzor nad finansijskim institucijama Narodne banke Srbije;
4. Utvrđivanje Predloga odluke o prestanku funkcije članu Komisije za hartije od vrednosti, Žarku Milićeviću.

**Prva tačka dnevnog reda:** Razgovor sa kandidatima za izbor člana Saveta guvernera Narodne banke Srbije

Predsednik Odbora je podsetila članove da je Odbor, u skladu sa članom 27. stav 3. Zakona, na 30. sednici održanoj 14. novembra 2017. godine, konstatovao da je dosadašnjem predsedniku Saveta guvernera Narodne banke Srbije dr Nebojši Saviću i direktoru Uprave za nadzor nad finansijskim institucijama Đorđu Jevtiću prestala funkcija istekom mandata, 13. novembra 2017. godine.

Na osnovu ovlašćenja iz člana 21a stav 3. i člana 22. Zakona o Narodnoj banci Srbije Odbor je, dopisom 14. novembra 2017. godine, uputio poziv poslaničkim grupama u Narodnoj skupštini da do 29. novembra 2017. godine predlože u pisanoj formi kandidata za izbor predsednika Saveta guvernera i direktora Uprave za nadzor nad finansijskim institucijama.

Pisani predlog za kandidate za navedene funkcije dostavile su:

- Poslanička grupa Srpska napredna stranka, koja je za kandidata za predsednika Saveta predložila dr Nebojšu Savića, a za direktora Uprave za nadzor nad finansijskim institucijama Željka Jovića, i

- Poslanička grupa Dveri, koja je za kandidata za predsednika Saveta guvernera i za direktora Uprave za nadzor nad finansijskim institucijama predložila dr Predraga Mitrovića.

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima za člana Saveta guvernera Narodne banke Srbije i direktora Uprave za nadzor nad finansijskim institucijama Narodne banke Srbije.

Odbor je, najpre, obavio razgovor sa dr Nebojšom Savićem, kandidatom za predsednika Saveta guvernera Narodne banke Srbije.

Pitanja kandidatu postavili su Milorad Mirčić, Momo Čolaković, Zoran Krasić i Goran Kovačević.

Milorad Mirčić je postavio pitanja koja su se odnosila na opravdanost emitovanja hartija od vrednosti, kada će građinima biti omogućeno da kupuju hartije od vrednosti sa svojih računa i da li je kandidat spreman da snosi ličnu odgovornost ako bi došlo do suprotnih efekata mera koje predviđa Narodna banka Srbije.

Momo Čolaković je zatražio odgovore na temu rešavanje problema građana u vezi stambenih kredita u švajcarskim francima i kreditiranju starih lica.

Zoran Krasić je istakao da je Savet NBS morao da upozori Vladu i javnost o pravoj visini javnog duga i nekontrolisanom zaduživanju države radi razduživanja skupljih kredita koji se isplaćuju iz budžeta, tj.novcem građana.

Goran Kovačević je pohvalio rad Narodne banke Srbije i Saveta guvernera, čiji je predsednik u prethodnih pet godina bio dr Nebojša Savić.

Dr Nebojša Savić je potvrdio čvrsto verovanje u opravdanost emitovanja hartija od vrednosti, govorio je o naporima koje NBS ulaže da bi građani vratili poverenje u banke, opredeljenost NBS da ne izlazi iz okvira zakona, kao i o monetarnoj politici zemlje i stabilnom kursu dinara.

Željko Jović, koji je predložen za direktora Uprave za nadzor nad finansijskim institucijama Narodne banke Srbije, odgovarao je na pitanja koja su mu postavljali Gorica Gajić, Zoran Krasić, Goran Kovačević i Milorad Mirčić.

Gorica Gajić je pitala zbog čega je Narodna banka, odnosno Sektor za kontrolu poslovanja banaka u okviru NBS, dozvolila da domaće banke propadnu, zbog čega NBS nije reagovala i dalje ne reaguje kada su problematični krediti u pitanju, kao i zbog čega nije ništa preduzeto da se pomenutim bankama pomogne.

Željko Jović je dao objašnjenje da je ovo nije problem samo u Srbiji, već da je to pitanje bankarskog sistema i u svetu. Sve što se dešavalo je posledica loše prakse u predhodnom periodu, da je za svaku delicenciranu banku urađena studija slučaja da bi videli gde su najveći izazovi i najveći problemi. NBS, kao supervizor, ne može zameniti organe korporativnog upravljanja i vlasnika banaka jer postoji granica do koje supervizor reaguje.

Goran Kovačević je istakao da je finansijsko tržište samo po sebi problematično. Pohvalio je hrabrost kandidata i njegovu spremnost da preuzme tako odgovornu funkciju.

Milorad Mirčić je pitao šta će NBS uraditi ako se nakon sprovedenog i završenog stečajnog postupka dokaže da je banka koja je delicencirana bila likvidna i na koji način će zaposleni i rukovodstvo u tim bankama biti obeštećeni. Zatražio je mišljenje kandita o situaciji u Komercijalnoj banci.

Željko Jović je odgovorio da je na vlasniku, tj. većinskom akcionaru da odluči kakva će struktura kapitala biti u Komercijalnoj banci i kakav će biti njen konačan status. Supervizor ne može vršiti uticaj na to ko će biti većinski vlasnik neke banke, ta je odluka određena akcionarskim ugovorima banaka. Komercijalna banka je, nakon čišćenja bilansa od problematičnih kredita, u stabilnoj situaciji i ima pozitivan rezultat u komercijalnom delu, a pokazatelji rizičnosti su daleko iznad zakonskog minimuma.

Dr Predrag Mitrović, kao kandidat za obe funkcije koje se biraju, istakao je da je urušavanje privrede i povećanje nezaposlenosti u zemlji direktna posledica vođenja monetarno kreditne politike Narodne banke Srbije, da je rad Narodne banke pod uticajem MMF-a i Svetske banke i da vođena tom politikom Narodna banka čini štetu, jer ne koristi svoja ovlašćenja na pravi način. Narodna banka je zadužena za cenovnu stabilnost i u obavezi je da rešava probleme građana, pre svega probleme koji su nastali zbog stambenih kredita građana indeksiranih u švajcarskim francima i kreditnih obaveza države (preko 30%) koji su indeksirani u dolarima, a nije obezbedila zaštitu od valutnog rizika.

Pitanja kandidatu su postavili Goran Kovačević i Milorad Mirčić, a u diskusiji su učestvovali i Milorad Mijatović, Momo Čolaković, Olivera Pešić, Srbislav Filipović, Marija Janjušević i Aleksandra Tomić.

Goran Kovačević je postavio pitanja o stopi inflacije u Srbiji i Evropskoj uniji, kakav je odnos između dolara i ostalih valuta i da li taj odnos šteti ili koristi Srbiji, na koji način NBS može poslovnim bankama da naređuje gde će ulagati novac, o kamatnim stopama u poslovnim bankama, o kamantnim stopama po kojima se Srbija zadužuje, kao i čiji je novac koji je iznet iz zemlje.

Dr Predrag Mitrović je odgovorio da su zemlje Evropske unije, vođene pre svega velikom nezaposlenošću mladih i malim privrednim rastom, donele odluku da zaduženjem kod svojih banaka, tj.emitovanjem hartija od vrednosti, dobiju povećanje novca u opticaju. Srbija ne treba da sledi neoliberalni koncept, već mora da pronađe način boljeg vođenja monetarne politike.

Goran Kovačević je ponovio postavljena pitanja jer na njih nije dobio odgovor, a smatra da su to pitanja koja su važna za funkcije na koje se kanditat prijavio.

Dr Predrag Mitrović je rekao da pad kursa dolara trenutno pogoduje Srbiji, ali da se ne sme zanemariti rast cene nafte na svetskom tržištu. Kreditne linije se uzimaju na više godina i ne znači da će dugoročno Srbiji to odgovarati. Kamatna stopa u Evropskoj uniji je negativna.

Milorad Mirčić je postavio pitanja u vezi sa emitovanjem hartija od vrednosti pod sadašnjim uslovima, tražio je mišljenje kandidata u vezi sa aktiviviranjem devizne štednje građana kada je u pitanju podsticanje privredne aktivnosti i upitao o mišljenju o deviznm rezervama i poboljšanju kontrole novčanih tokova.

Dr Predrag Mitrović smatra da svako emitovanje hartija od vrednosti znači dodatno zaduživanje države, a dodatnim zaduženjem u dinarima moraju se izmirivati obaveze koje su indeksirane u evrima ili dolarima, da je to možda neminovnost, ali da dugoročno to nije dobro. Aktiviranje devizne štednje je nedovoljno, jer je stanovništvo siromašno. Devizne rezerve se ne nalaze u zemlji i visoka stopa obaveznih rezervi nije dobra, jer se aktiviraju rezerve koje ne stoje u NBS. Kurs dinara nerealno odslikava snagu dinara i stanje u privredi, a negativno utiče na naše izvoznike. Prioritet Narodne banke treba da bude uvođenje u finansijsku disciplinu.

Pošto je Odbor obavio razgovor sa svim kandidatima i utvrdio da li ispunjavaju uslove iz člana 20. Zakona o Narodnoj banci Srbije, prešao je na utvrđivanje predloga odluke o izboru predsednika Saveta guvernera Narodne banke Srbije.

**Druga tačka dnevnog reda:** Utvrđivanje Predloga odluke o izboru predsednika Saveta guvernera Narodne banke Srbije

Nakon obavljenog razgovora sa predloženim kandidatima, predsednik Odbora je predložila da se Narodnoj skupštini predloži da se za predsednika Saveta guvernera izabere dr Nebojša Savić.

Odbor je, većinom glasova (devet „za“, jedan „protiv“), utvrdio Predlog odluke o izboru dr Nebojše Savića za predsednika Saveta guvernera Narodne banke Srbije.

Odbor je, većinom glasova (devet „za“, jedan „protiv“), odlučio da Narodnoj skupštini predloži da Predlog odluke o izboru predsednika Saveta guvernera Narodne banke Srbije donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za rad Saveta guvernera u punom sastavu.

Za predstavnika predlagača odluke određena je dr Aleksandra Tomić, predsednik Odbora.

**Treća tačka dnevnog reda:** Utvrđivanje Predloga odluke o izboru direktora Uprave za nadzor nad finansijskim institucijama Narodne banke Srbije

Nakon obavljenog razgovora sa predloženim kandidatima, predsednik Odbora je predložila da se Narodnoj skupštini predloži da se za direktora Uprave za nadzor nad finansijskim institucijama Narodne banke Srbije izabere Željko Jović.

Odbor je, većinom glasova (devet „za“, jedan „protiv“), utvrdio Predlog odluke o izboru Željka Jovića za direktora Uprave za nadzor nad finansijskim institucijama Narodne banke Srbije.

Odbor je, većinom glasova (devet „za“, jedan „protiv“), odlučio da predloži Narodnoj skupštini da Predlog odluke o izboru direktora Uprave za nadzor nad finansijskim institucijama Narodne banke Srbije donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za rad Uprave za nadzor nad finansijskim institucijama.

Za predstavnika predlagača odluke određena je dr Aleksandra Tomić, predsednik Odbora.

**Četvrta tačka dnevnog reda:** Utvrđivanje Predloga odluke o prestanku funkcije članu Komisije za hartije od vrednosti Žarku Milićeviću

ŽarkoMilićević, član Komisije za hartije od vrednosti, podneo je Narodnoj skupštini 13. novembra 2017. godine ostavku na funkciju člana Komisije za hartije od vrednosti, iz ličnih razloga (primljena pod 11 Broj 118-3474/17).

Članom 245. stav 2. Zakona o tržištu kapitala („Službeni glasnik RS“, br. [31/11](http://we2.cekos.com/ce/index.xhtml?&file=f81630&action=propis&path=08163001.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-), [112/15](http://we2.cekos.com/ce/index.xhtml?&file=f115529&action=propis&path=11552901.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) i [108/16](http://we2.cekos.com/ce/index.xhtml?&file=f123018&action=propis&path=12301801.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-)) utvrđeno je da predsednika i članove Komisije bira i razrešava Narodna skupština na predlog nadležnog radnog tela za poslove finansija Narodne skupštine Republike Srbije.

Članom 249 stav 2. Zakona o tržištu kapitala utvrđeno je da odluku o prestanku funkcije člana Komisije donosi Narodna skupština, kojom utvrđuje i dan prestanka funkcije.

Na predlog predsednika, Odbor je, na osnovu člana 249. stav 2. Zakona o tržištu kapitala, člana 55. i člana 203. st. 2. i 3. Poslovnika Narodne skupštine, većinom glasova (devet „za“, i jednim članom odbora koji nije iskoristio svoje pravo da glasa), utvrdioPredlog odluke o prestanku funkcije člana Komisije za hartije od vrednosti.

Na predlog predsednika, Odbor je većinom glasova (devet „za“, jedan „protiv“), odlučio da predloži Narodnoj skupštini da Predlog odluke o prestanku funkcije člana Komisije za hartije od vrednosti donese po hitnom postupku, u skladu sa članom 167. Poslovnika Narodne skupštine.

Za predstavnika predlagača odluke određena je dr Aleksandra Tomić, predsednik Odbora.

Sednica je završena u 16,40 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić